Jhb-voorstad se water met riool besmetFoto: Pixabay.com Inwoners in die noorde van Johannesburg is Woensdag gewaarsku om nie kraanwater te drink nie omdat dit met riool besmet kan wees. Inwoners van Northriding is gewaarsku dat moontlike rioolbesmetting in die waternetwerk op plekke vermoed word. “Johannesburg Water vermoed moontlike rioolbesmetting binne die waternetwerk in dele van Northriding. Ons raai inwoners ten sterkste af om kraanwater te gebruik tot nadere kennisgewing,” sê die watervoorsiener in ŉ verklaring. Die stad het laat hoor hulle ondersoek die saak en sal inwoners in kennis stel wanneer die netwerk weer gestabiliseer is. Die strate wat deur dié kwessie geraak word, is Aureolelaan, Boundaryweg, Spioenkopweg en Olievenhoudtstraat. Johannesburg Water het nie bekend gemaak wat tot die besmetting van die water gelei het nie.